I nat rykkede Nordjyllands Politi ind i en ejendom på Krogensgade i Brønderslev, da en patrulje fandt ud af, at beboeren opbevarede sprængstof på adressen. - De (patruljen, red.) var i lejligheden i anden forbindelse, som vi ikke kan komme nærmere ind på, siger politiinspektør Michael Kjeldgaard. - Der foregår nogen undersøgelser, og jeg kan sige, der ikke er tale om rocker- eller banderelationer. Han er i forvejen kendt af politiet men ikke for lignende sager. Stedet blev afspærret, og Forsvarets ammunitionsrydning sikrede efterfølgende sprængstoffet. Der foregår i øjeblikket yderligere undersøgelser af stedet. - Det sprængende punkt for os er, om vi står med en ung mand, der af egen interesse er ved at eksperimentere med noget, eller om det skulle bruges i en anden sammenhæng, så nu handler det om, vi skal finde ud af, hvad det er, der ligger til baggrund for, at han har haft det, siger politiinspektør ved Nordjyllands Politi Michael Kjeldgaard. Den 23-årige bliver fremstillet i grundlovsforhør senere i dag.

Referat:
Nordjyllands Politi har her til morgen anholdt en 23-årig mand og sigtet ham for besiddelse af eksplosive stoffer.